ເຊີນຟັງການສຳພາດ ຊາວລາວ-ອາເມຣິກັນ ທີ່ປະສົບກັບ ພາຍຸຫິມະ ໃນ ສະຫະລັດ
ວີໂອເອສຳພາດ ບັນດາພີ່ນ້ອງລາວ-ອາເມຣິກັນ ຢູ່ເຂດພາກຕາເວັນ ຂອງສະຫະລັດ ທີ່ໄດ້ປະສົບກັບພາຍຸຫິມະ ໃນອາທິດແລ້ວນີ້ ຊຶ່ງໄດ້ຕົກຄ້າງຫລາຍວັນ ຢູ່ໃນເຮືອນ.
ທ່ານຜູ້ຟັງທີ່ເຄົາລົບ ໃນລາຍການຊີວິດຊາວລາວມື້ນີ້ ເຮົາຈະນຳ ພາທ່ານໄປຢ້ຽມຢາມຖາມຂ່າວບັນດາຊາວລາວອາເມຣິກັນທີ່ປະ ສົບກັບພາຍຸຫິມະຮ້າຍແຮງຖະຫລົ່ມໃນອາທິດແລ້ວນີ້ທີ່ນະຄອນ ຫລວງວໍຊິງຕັນ ແລະຢູ່ ເລາະລຽບເຂດແຄມຝັ່ງທະເລ ກ້ຳຕາເວັນ ອອກ ຂອງສະຫະລັດ ສະພາບການດັ່ງກ່າວນີ້ເຮັດໃຫ້ອອກບ້ານ ເຮືອນບໍ່ໄດ້ ເປັນເວລາຫລາຍວັນ ຊາວອາເມຣິກັນເຊື້ອສາຍລາວ ແລະອື່ນໆພາກັນຫ້າງຫາກະກຽມກ່ອນໜ້າຫິມະ ຈະມາເຖິງຢ່າງໃດນັ້ນ ກິ່ງສະຫວັນ ຈະນຳເລື້ອງນີ້ ມາສະເໜີທ່ານ ໃນອັນດັບຕໍ່ໄປ ສະບາຍດີ ທ່ານຜູ້ຟັງທີ່ເຄົາລົບ ມື້ນີ້ ຂ້າພະເຈົ້າ ຈະໃຫ້ທ່ານໄດ້ຟັງການບອກເລົ່າກ່ຽວກັບ ປະສົບການ ພາຍຸຫິມະຕົກຮ້າຍແຮງ ຢູ່ເຂດນະຄອນຫລວງ ວໍຊິງຕັນ ໂດຍສະເພາະຢູ່ໃນ ເຂດແຄມຝັ່ງທະເລກ້ຳຕາເວັນອອກຂອງ ສະຫະລັດ ມາເລົ່າສູທ່ານຟັງ ຕາມປົກກະຕິ ແລ້ວ ລະດູໜາວຈະມີຫິມະຕົກເປັນປະຈຳ ແຕ່ບໍ່ຮ້າຍແຮງຈົນເຖິງຂັ້ນຕ້ອງໄດ້ປິດໂຮງ ການລັດຖະບານ ໂຮງຮຽນ ຮ້ານຄ້າ ສາຍການບິນ ແລະລະບົບການຄົມມະນາຄົມເປັນ ເວລາຫລາຍໆວັນ ແຕ່ວ່າ ໃນອາທິດແລ້ວນີ້ ພວກນັກພາຍາກອນອາກາດ ໄດ້ເຕືອນເຖິງການເຄື່ອນຍ້າຍ ເຂົ້າມາຂອງ ພາຍຸຫິມະທີ່ຮ້າຍແຮງ ຊຶ່ງຈະຖະຫົ່ຼມ ນະຄອນຫລວງວໍຊິງຕັນ ທີ່ເປັນເປົ້າ ໝາຍ ໂດຍການນຳເອົາຫິມະ ທີ່ຕົກສູງເຖິງ 60 ຊັງຕີແມັດມາພ້ອມ ແລະຖະຫຼົ່ມບັນດາ ລັດຕ່າງໆທາງພາກຕາເວັນອອກຂອງ ສະຫະລັດ ນຳດ້ວຍ ເວລານີ້ ປະຊາຊົນຢູ່ໃນເຂດດັ່ງກ່າວ ຕ້ອງໄດ້ກະກຽມ ພາກັນຊື້ເຂົ້າປາອາຫານ ການກິນ ເຄຶ່ອງບໍລິໂພກຕ່າງໆ ມາສະສົມໄວ້ ໃຫ້ກຸ້ມຫລາຍວັນ ໂດຍສະເພາະທຽນໄຂ ແລະໂຄມ ໄຟ ໃນກໍລະນີທີ່ເກີດບໍ່ມີໄຟຟ້າໃຊ້ ນອກຈາກນັ້ນແລ້ວ ຢູ່ຕາມປ້ຳນ້ຳມັນ ບັນດາລົດລາ ພາກັນລຽນແຖວໃສ່ນ້ຳມັນໄວ້ໃຫ້ເຕັມຖັງ ແລະຊື້ຊ້ວນສຳລັບໄວ້ຊ້ວນຫິມະ ໃນວັນສຸກທີ 22 ເດືອນມັງກອນ ທ້ອງຟ້າມືດມົວ ມີອາກາດໜາວເຢັນ ບັນດາໂຮງຮຽນ ຕ່າງໆໄດ້ຖືກສັ່ງໃຫ້ປິດລ່ວງໜ້າ ຫ້ອງການລັດຖະບານກາງ ຕ້ອງໄດ້ເຮັດວຽກຈົນຮອດ ທ່ຽງວັນ ແລ້ວປ່ອຍໃຫ້ຜູ້ຄົນກັບບ້ານ ກ່ອນຫິມະເລີ້ມຕົກລົງມາ ແຕ່ວ່າ ບັນດາລັດຖະ ກອນສຸກເສີນ ໂດຍສະເພາະ ວິທະຍຸ ວີໂອເອ ທັງໝົດ 45 ພາສາ ແລະຫ້ອງການສຸກ ເສີນອຶ່ນໆ ພະນັກງານຕ້ອງໄດ້ນອນຢູ່ໃນຫ້ອງ ການ ຫລືໂຮງແຮມປະຕິບັດງານເປັນ ປົກກະຕິ ເພື່ອນຳເອົາຂ່າວມາສະເໜີທ່ານຜູ້ຟັງທາງບ້ານໃຫ້ໄດ້ຟັງ ຫິມະໄດ້ເລີ້ມຕົກລົງມາຕາມທີ່ໄດ້ຄາດໝາຍເອົາໄວ້ ໃນຕອນແລງວັນສຸກ ເຮັດໃຫ້ການ ສັນຈອນໄປມາເປັນອັນຕະລາຍ ໝື່ນແລະຫລຽວບໍ່ເຫັນຖະໜົນຫົນທາງ ບັນດາເຈົ້າໜ້າ ທີ່ໄດ້ເຕືອນຫ້າມບໍ່ໃຫ້ອອກນອກບ້ານ ເພື່ອໃຫ້ບັນດາລົດດຸດຫິມະ ເຮັດວຽກກວດຖະໜົນ ຫົນທາງ ໂຮຍເກືອເພື່ອຊ່ວຍລະລາຍຫິມະ ແຕ່ເຖິງຢ່າງໃດກໍດີ ຫິມະບໍ່ໄດ້ລົດລະ ຕົກລົງ ມາຢ່າງບໍ່ຂາດສາຍ ແລະກອງຂື້ນສູງເຖິງພຽງແອວ ຢູ່ຕາມບ່ອນທີ່ບໍ່ໄດ້ຖືກກວດ ຫິມະ ແມ່ນອາຍນ້ຳທີ່ກາຍມາເປັນຝຸ່ນນ້ຳກ້ອນ ຄືກັບຍອງຝ້າຍ ຂາວງາມ ຕົກລົງມາຈາກ ອາກາດ ທີ່ມີຄວາມໜາວເຢັນປົກຄຸມຢູ່ພື້ນດິນ ເວລານີ້ຜູ້ຄົນຕ້ອງພາກັນຢູ່ໃນບ້ານເຮືອນ ເປັນເວລາຫລາຍວັນ ເພາະສະນັ້ນ ບັນຍາກາດດັ່ງກ່າວໄດ້ສ້າງຄວາມຫງຸດຫງິດ ມີແຕ່ ກິນກັບນອນ ຢ່າງໄປມາ ແລະເມື່ອຍນັ່ງເບິ່ງໂທລະພາບ ບັດນີ້ ເຮົາມາຟັງການໂອ້ລົມ ກັບຍານາງເພັນ ຫົງທອງ ຢູ່ລັດ New York ບ່ອນທີ່ມີຫິມະ ຕົກໜັກ ແລະຖືກກັກໄວ້ໃນເຮືອນຫລາຍວັນ ຊື່ງຍານາງໄດ້ກ່າວຕໍ່ ວີໂອເອ ດັ່ງນີ້ : ທ່ານສຸວັນ ທຳມະລັງສີ ຢູ່ທີ່ນະຄອນ Philadelphia ລັດ Pennsylvania ກໍແມ່ນຜູ້ໜຶ່ງ ທີ່ປະສົບກັບຫິມະຕົກໜັກ ອອກໄປໃສມາໃສບໍ່ໄດ້ ແລະໄດ້ຖືກກັກ ໃຫ້ຢູ່ໃນບ້ານເຮືອນເປັນເວລາຫລາຍວັນ ທ່ານໄດ້ກ່າວຕໍ່ ວີໂອເອ ວ່າ : ທ່ານ Peter ໂຄດສົມບັດ ນັກທຸລະກິດ ໄດ້ເດີນທາງມາປະຊຸມທີ່ ນະຄອນຫລວງ ວໍຊິງຕັນ ແລະຕິດຄ້າງຢູ່ໃນໂຮງແຮມ ເປັນເວລາຫລາຍວັນ ທ່ານໄດ້ເລົ່າເຖິງປະສົບການສູ່ຟັງດັ່ງນີ້ : ຫລາຍໆຄົນໄດ້ຜະຈົນໄພອອກໄປຊ້ວນຫິມະ ທຳຄວາມສະອາດ ແລະເກີດເປັນໂຣກຫົວໃຈວາຍເສຍຊີວິດໄປກໍມີ ຈາກຄວາມໜາວເຢັນຂອງອາກາດ ອີງຕາມລາຍງານຜົນກະທົບ ທີ່ເກີດຈາກຫິມະຕົກຄັ້ງນີ້ ມີ 14,000 ກວ່າຖ້ຽວບິນໄດ້ຖືກຍົກເລີກ 30 ກວ່າຄົນໄດ້ເສຍຊີວິດ ພ້ອມທັງເກີດນໍ້າຖ້ວມ ໄຟໄໝ້ ແລະຫຼັງຄາເຮືອນພັງລົງມາທັບ ຄວາມເສຍຫາຍທັງໝົດ ມີຢູ່ຫລາຍຮ້ອຍລ້ານໂດລາ ພວກເດັກນ້ອຍນັກຮຽນພາກັນຢູ່ບ້ານ ໃນເຮືອນເກືອບໜຶ່ງອາທິດແລ້ວ ແລະຈະກັບຄືນໄປໂຮງຮຽນໃນບໍ່ຊ້ານີ້ ວັນພະຫັດມື້ນີ້ ອຸນຫະພູມໄດ້ເລີ້ມອົບອຸ່ນຂື້ນມາ ຊ່ວຍເຮັດໃຫ້ຫິມະທີ່ກອງສູງ ຢູ່ນັ້ນຄ່ອຍໆລະລາຍ ແລະທຸກສິ່ງຢ່າງກຳລັງກັບຄືນເຂົ້າສູ່ສະພາບປົກກະຕິ